Narodna skupština
20110713

Dakle, nemoguće je, verujte mi na reč, moraćete to kasnije da menjate ili neko drugi da menja, ili ćete možda i vanzakonski to uraditi, ali, bilo bi dobro da u zakonu bude predviđeno da Ministarstvo zdravlja da svoje mišljenje u ovakvom slučaju, jer su to vrlo osetljive kategorije. To mišljenje nije obavezujuće, ali će ministru prosvete koji najčešće ne bude lekar nego bude odličan prosvetar, pomoći da upravo ove standarde i kriterijume precizira i da ih potpiše. Jer, onog momenta kada ih potpiše, on stoji iza toga i cela srpska prosveta stoji iza toga u svom praktičnom delovanju. Zbog svega ovoga sam smatrala da bi vam ovo u ovom članu zakona bilo veoma važno. Inkluzija će biti još mnogo i dugo predmet analize prosvete, prosvetnih zakona, prosvetne prakse. To je jedan od najtežih koraka u koji smo ušli u prosveti, ali u prosveti se ništa ne može ni lako ni brzo menjati.